DA Den Europæiske Unions Tidende CE 84/186

(2004/C 84 E/0227)

SKRIFTLIG FORESPØRGSEL E-0260/04

af Roberta Angelilli (UEN) til Kommissionen

(3. februar 2004)

Om: Bluetongue og beskyttelse af opdrætterne i Lazio

Efter at der i år 2000 udbrød katarralsk feber hos får i de fire medlemsstater, Italien, Spanien, Grækenland og Frankrig, blev der taget forholdsregler for at bekæmpe og udrydde sygdommen, som også kaldes bluetongue.

Der er i dag ikke kendskab til sikre tilfælde, som beviser at denne virus eksisterer og cirkulerer i Italien og dermed, at den årlige vaccination er nødvendig. I de sidste par år har Regionen Lazio nemlig brugt umådelige ressourcer på rettidigt at opfylde EU's forpligtigelser. Opdrætterne i Lazio har ikke desto mindre udtrykt tvivl om nytten af at fortsætte med at vaccinere deres dyr, når der endnu ikke er videnskabelig sikkerhed for, at vaccinen er uskadelig. Det har faktisk vist sig, at den obligatoriske vaccine har forårsaget tydelige skader hos dyrene, især forringet produktionsevne, nedsat mælkeproduktion og en tilbagegang i bedrifternes velfærdstilstand.

Desuden er der konkret risiko for, at de mere end tyvetusinde landbrug i Lazio får deres ydeevne reduceret drastisk med alvorlige socioøkonomiske følger, da det er forbudt at flytte alle vaccinerede dyr uden en sundhedsattest fra deres oprindelsesområde.

Kan Kommissionen oplyse:

1. om der er foretaget videnskabelige undersøgelser af bivirkninger også over længere tid?

2. om den har kendskab til vaccinens uønskede virkninger?

3. om den ikke i lyset af de konstaterede skadelige virkninger har til hensigt at ændre den eksisterende lovgivning på området, især direktiv 2000/75/EF (1) og Kommissionens beslutning 2001/783/EF (2)?

4. hvilke økonomiske tiltag der findes, som kan beskytte opdrætterne?

Svar afgivet på Kommissionens vegne af David Byrne

(27. februar 2004)

Beslutningen om anvendelse af vaccination for at bekæmpe bluetongueepidemien, der har hærget i Middelhavsområdet i de seneste år, er ikke blevet truffet uden de nødvendige sikkerhedsforanstaltninger.

Det videnskabelige udvalg er blevet spurgt, den anvendte vaccine er blevet kontrolleret, for så vidt angår uskadelighed, og anvendelsen af vaccinen er først sket efter nøje overvejelse i tæt samarbejde med de berørte nationale myndigheder.

Vaccinationskampagnerne har givet forbløffende resultater, i det omfang de er blevet gennemført for at sikre en tilstrækkelig vaccinationsmæssig dækning af husdyrholdene i de ramte områder.

Det har således betydet en hurtig udryddelse af sygdommen på De Baleariske Øer og en bemærkelsesværdig nedbringelse i antallet af smittekilder i regioner som f.eks. Sardinien, der især var hårdt ramt.

De italienske myndigheder har jævnligt underrettet Kommissionen om resultaterne, og på symposiet i Taormina i oktober 2003, der blev afholdt på foranledning af Det Internationale Kontor for Epizootier (verdensorganisationen for dyresundhed) blev der fremlagt en grundig redegørelse herfor.

Selvom de italienske myndigheder har registreret bivirkninger ved vaccinen, har disse ikke været tilstrækkeligt omfattende til at overskygge fordelene ved at anvende vaccinen.

Endvidere er restriktionerne i forbindelse med flytning af levende dyr fra de inficerede områder, som blev vedtaget ved beslutning 2001/783/EF, blevet ændret flere gange. De er senest blevet lempet ved beslutning 2004/34/EF (3) for at tage højde for nedbringelsen af smitterisikoen som følge af vaccinationen.

Endelig har Rådets beslutning 90/424/EØF af 26. juni 1990 om visse udgifter på veterinærområdet (4), som udgør Kommissionens finansielle instrument til kompensation for skader, som opdrætterne af de husdyrhold, der er blevet ramt af bluetongue, har lidt, gjort det muligt for Fællesskabet at intervenere i betydelig grad. For så vidt angår regnskabsåret 2000, der er det eneste regnskabsår, der indtil videre er blevet afsluttet, beløber Fællesskabets finansielle bidrag sig til 11 mio. EUR.

Medlemsstaterne kan også yde statsstøtte som kompensation for de tab, som opdrætterne har lidt som følge af epizootier, i forbindelse med hvilke der er blevet vedtaget et program til forebygning, kontrol og udryddelse på fællesskabsplan, på nationalt og regionalt plan. Der kan bl.a. ydes op til 100 % støtte for tab til de berørte opdrættere i overensstemmelse med punkt 11.4 i retningslinjerne om statsstøtte i landbrugssektoren (5). Den form for statsstøtte er underlagt forpligtelsen om meddelelse i henhold til EF-traktatens artikel 88, stk. 3. En række italienske regioner har givet meddelelse om støtteordninger til kompensation for tab i forbindelse med bluetongue.

(1) EFT L 327 af 22.12.2000, s. 74.

(2) EFT L 293 af 10.11.2001, s. 42.

(3) 2004/34/EF: Kommissionens beslutning af 6. januar 2004 om ændring af beslutning 2003/828/EF for så vidt angår flytning af vaccinerede dyr fra beskyttelseszoner (EØS-relevant tekst) (meddelt under nummer K(2003) 5306) EUT L 7 af 13.1.2004.

(4) EFT L 224 af 18.8.1990.

(5) EFT C 28 af 1.2.2000.